Hva+innebærer+prinsippet+om+målstyring?

 Hva innebærer prinsippet om målstyring?

Ut fra prinsippet om målstyring skal overordnet myndighet formulere klare og tydelige mål. Underordnet instans blir gitt relativt stor handlefrihet når det gjelder hvilke aktiviteter som skal settes i gang for å nå målene (Engelsen 2008: 98).

En forutsetning for målstyring er klare målformuleringer. Dette tenker man seg å kunne oppnå ved målnedbryting. Ved målnedbryting ønsker man å komme fram til arbeidsmål som er så konkrete at de kan styre virksomheten i skolen. Slike arbeidsmål kan brytes videre ned til mål for den enkelte skoletimen og opplæringsenheten. For eksempel: Overordnet mål -> delmål -> arbeidsmål -> aktivitet - > kontroll (søker å vurdere om resultatet er i samsvar med målene) (Engelsen 2008: 100-101).

«I veiledningen for læreplangruppene ble målstyringsprinsippet forklart på denne måten: Et viktig prinsipp ved utforming av kompetansemål er at det skal gis stor handlefrihet når det gjelder //hvordan// målene skal nås, slik at opplæringen kan tilpasses den enkeltes forutsetninger. Kompetansemålene skal derfor ikke inneholde føringer når det gjelder arbeidsmåter eller metoder, med unntak av der metode er en del av kompetansen i faget» (Engelsen 2008: 101).

L06 løfter fram (kompetanse)mål som den viktigste læreplankategorien (Engelsen 2008: 43). Det er formulert klare og forpliktende kompetansemål. Innenfor rammen av disse målene blir lærerne gitt et profesjonelt ansvar for å velge metoder og andre virkemidler (Engelsen 2008: 19).